Solidariteit gaan reusenetwerk van gildes vestigDie toekoms van werk gaan anders lyk met Solidariteit se beroepsgildes en interaktiewe werkplatform. (Foto: Ramy Mans/Unsplash) Solidariteit gaan as deel van sy werkherstelprogram ’n omvattende netwerk van beroepsgildes vestig. Dit beteken dat mense nie net volgens hul werkplekke georganiseer word soos die gebruik gewoonlik in die vakbondwese was nie, maar ook volgens hul beroepe. Die organisasie het vroeër die maand ŉ omvattende werkherstelprogram met ŉ begroting van R4,7 miljard bekend gestel. Die program gaan oor die volgende vyf jaar ingestel word. Dr. Dirk Hermann, bestuurshoof van Solidariteit, het gesê die werkherstelprogram is juis ontwikkel in reaksie op die versnelling van staatverswakking en druk op die ekonomie en werkskepping weens die Covid-19-inperkingsregulasies. “Die vestiging van die gildes gaan een van die grootste groeifases nóg vir Solidariteit inlui. Ons gaan beroepe organiseer wat nie tradisioneel deur Solidariteit georganiseer was nie. Dit gaan onder andere ’n mediese, regs-, finansiële, ambags-, maatskaplike, kommunikasie-, onderwys‑ en kantooradministrasiegilde insluit,” het Hermann gesê. Solidariteit se gildes gaan help dat beroepe verantwoordelikheid neem om mekaar te help om werk te herstel. Jongmense gaan deur die verskillende beroepsgildes gehelp word om die beroep te betree. Studiefondse vir jongmense gaan deur die gildes gestig word. Internskappe, mentorskappe en werkgeleenthede gaan ook deur die beroepsgildes gefasiliteer word. Die gildes gaan hul lede help met voortgesette opleiding. Gildes gaan ook as ’n waghond vir beroepe optree. Netwerke gaan in die beroepe gevestig word. Solidariteit gaan ook help dat dienste van gilde-lede aan die gemeenskap beskikbaar gestel word. “Die netwerk van gildes gaan ’n reuseveranderlike in werkherstel wees. Die basis van die Solidariteit Werkherstelprogram is dat ons sélf verantwoordelikheid moet neem. Die Solidariteit Gildes gaan beroepsgemeenskappe in staat stel om self verantwoordelikheid te neem.” Nog ŉ aspek van Solidariteit se werkherstelprogram is ’n massiewe interaktiewe werkplatform. Volgens Hermann sal Solidariteit se werkplatform werk, internskappe, mentorskappe, opleiding, beroepsnetwerke, koopkrag en dienste in die gemeenskap fasiliteer. Dié platform gaan ook die tuiste wees vir die netwerk van Solidariteit se beroepsgildes wat gevestig gaan word. Gilde-lede gaan ook hier hul dienste aan die gemeenskap op dié platform beskikbaar stel. “Hierdie platform sal die krag van die gemeenskap ontsluit. Mense gaan mekaar help om die werkmag te betree en om op die werkpad te vorder.” Volgens Hermann is drie belangrike kenmerke van die vierde nywerheidsrewolusie ontwrigtende kennis, skakeling tussen mense en platforms wat dit fasiliteer. “Nuwe tegnologie bring nuwe antwoorde op vrae waarvoor daar voorheen nie antwoorde was nie. Nuwe tegnologie breek ook die mag van die sentrale staat en stel gemeenskappe in staat om self verantwoordelikheid te neem. “Hierdie werkplatform gaan mense met mekaar verbind sodat hulle mekaar kan help. Die platform gaan ook aan die gemeenskap toegang gee tot verskeie dienste binne die Solidariteit Netwerk van Werk wat insluit Wolkskool, Solidariteit Jeug, Akademia, Sol-Tech, Bo-Karoo Opleiding, S-leer, werkvoorbereiding, werkbeskerming en Solidariteit Gildes,” sê hy. Die werkherstelprogram is deel van ŉ massiewe selfhelpprogram uit die Afrikaanse gemeenskap vir dié gemeenskap. Die slagspreuk van die veldtog is: “Ons sal self” en die program word deur verskeie werk- en opleidingsinstellings van die groter Solidariteit se netwerk van werk moontlik gemaak.